**Iarnă târzie**

*Christian Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Atâția fulgi, parcă prea mulți deodată

Se prăvălesc pe zgura rumenită.

Nu văd nici soare, iarnă-ntârziată!

Natura-n degerări stă istovită...

Și cine să mai creadă-n primăvară?

Pe buza codrilor se-aștern poveri.

Doar frigul cuteză să stea afară

În așteptarea unei veșnici seri!

Copacii goi rămân desculți în noapte;

Orfani pe veci în vechiul anotimp...

Doar fulgii se aud rostind în șoapte:

"Venim acum, căci iarna-i fără timp"...